Mehmet Shehu

Mehmet Ismail Shehu (Çorrush, 1913ko urtarrilaren 10a – Tirana, 1981eko abenduaren 17a) albaniar politikari komunista izan zen. Albaniako lehen ministroa izan zen 1954tik hil zen arte.

Nekazaritza ikasketak egin zituen, baina ez zuen lanik lortu. 1936an Tiranako Ofizialen Eskolan sartu zen eta hurrengo urtean Espainiako Gerra Zibilean Nazioarteko Brigadekin bat egin zuen. Espainiako Alderdi Komunistarekin bat egin zuen eta Garibaldi Brigadako batailoi bat zuzendu zuen. 1939an Frantzian sartu zen erretiratze errepublikarrean, eta frantziarrek atxilotu eta barneratu egin zuten. Geroago Italiara bidali zuten eta Italiako Alderdi Komunistan sartu zen.

1942an Albaniara itzuli eta Albaniako Alderdi Komunistan sartu zen. Partisanoekin elkartu zen eta Askapen Nazionaleko Armadako lehen brigada zuzendu zuen Bigarren Mundu Gerran.

Gerra amaitu zenez geroztik, Enver Hoxharen konfiantzazko gizona izan zen, eta harekin zuzendu zuen herrialdea. Shehu Albaniako Herri Armadako estatu nagusiko buru izan zen 1946tik 1948ra, eta Barne ministro 1948tik 1954ra. 1954an ministro kontseiluko lehendakari izendatu zuten eta kargua mantendu zuen hil zen arte. Gainera, Herri Defentsako ministro izan zen 1974tik 1980ra.

Albaniako gobernuko iturri ofizialen arabera, Shehuk bere buruaz beste egin zuen 1981eko abenduan, eta bere familia atxilotu egin zuten. Hurrengo egunetan Shehu Jugoslavia, KGB eta CIArentzat espiatzeaz akusatua izan zen eta herriaren etsaitzat salatua izan zen. Senide eta lagunek salatu dutenez, Shehu hil egin zuten.

Kategoria:Albaniako politikariak
Kategoria:XX. mendeko politikariak
Kategoria:Albaniako Lanaren Alderdiko kideak
Kategoria:Bigarren Mundu Gerrako Erresistentziaren kideak
Kategoria:Albaniako ateoak
Kategoria:Albaniako militarrak
Kategoria:Nazioarteko Brigaden boluntarioak
Kategoria:Suzko armarekin egindako suizidioak
Kategoria:Tiranan hildakoak